MT Il-Ġurnal Uffiċjali tal-Unjoni Ewropea C 157/12

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi ta’ kwalità għal prodotti agrikoli u oġġetti tal-ikel

2013/C 157/05

Din il-pubblikazzjoni tagħti d-dritt ta’ oġġezzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (2)

“SLOVENSKI MED”

Nru tal-KE: SL-PGI-0005-0801-10.03.2010

IĠP ( X ) DPO ( )

1. Isem

“Slovenski med”

2. Stat membru jew pajjiż terz

Is-Slovenja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.4. Prodotti oħra ta’ oriġini mill-annimali (bajd, għasel, prodotti tal-ħalib għajr il-butir, eċċ.)

3.2. Deskrizzjoni tal-prodott li għalih japplika l-isem f’(1)

“Slovenski med” jiġi prodott fir-Repubblika tas-Slovenja. Dawn li ġejjin jistgħu jinbiegħu bl-isem “Slovenski med”:

— għasel tal-gazzija,

— għasel tal-ixkomp,

— għasel tal-qastan,

— għasel taż-żnuber,

— għasel tal-abit,

— għasel tal-fjuri jew għasel tan-nektar,

— għasel tal-foresta jew għasel mill-qtar tal-għasel tas-siġar.

Proprjetajiet organolettiċi tas-“Slovenski med”:

L-għasel tal-gazzija huwa prodott l-iktar min-nektar miġbur mis-siġra tar-robinja (Robinia pseudoacacia), magħrufa wkoll bħala l-gazzija falza. Dan l-għasel jista’ jkun prattikament bla kulur iżda jvarja sa kulur it-tiben. Is-“Slovenski med” għandu fwieħa ħafifa ħafna u newtrali, b’riħa ta’ nwar tal-gazzija. Għandu togħma li tvarja minn ħlewwa moderata sa ħlewwa qawwija li tippersisti għal tul ta' żmien moderat sa twil. L-aroma tiegħu, li tippersisti għal tul ta’ żmien qasir sa moderat, hi ta’ xehda verġni, xemgħa friska, nwar tal-gazzija, nwar tas-siġar tal-frott, aroma tat-tuffieħ u l-lanġas u possibilment vanilja, ħelu tal-krema, butir frisk u tiben frisk. Rari li jikkristallizza.

L-għasel tal-ixkomp huwa prodott min-nektar jew mill-qtar tal-għasel tas-siġar miġbur l-iktar mill-ixkomp tal-werqa wiesgħa jew l-ixkomp tal-werqa żgħira (Tilia platyphillos jew Tilia cordata). L-għasel tal-ixkomp għandu kulur li jvarja bejn l-isfar ċar u l-ambra ċar, bi ħjiel ta’ aħdar. Għandu riħa ta’ nwar tal-ixkomp u għandu fwieħa ta’ mentol frisk li hi ta’ intensità medja sa qawwija. Għandu togħma ta' mentol li tvarja minn moderata sa qawwija. L-aroma tiegħu hija distintiva ħafna u friska. Għandu aroma ta’ mentol, ġewż frisk, ħwawar u nwar tal-ixkomp imsajra u aroma ħafifa ta’ fjuri li tippersisiti fuq tul ta’ żmien moderat sa twil.

L-għasel tal-qastan huwa prodott l-iktar min-nektar jew mill-qtar tal-għasel tas-siġar miġbur mill-qastan ħelu (Castanea sativa). Għandu kulur kannella skur jew ambra, bi ħjiel ta' aħmar. Il-fwieħa, bħat-togħma, hija intensa ħafna. L-għasel tal-qastan huwa kkaratterizzat minn togħma morra ta’ intensità moderata sa qawwija ħafna. L-aroma tiegħu hi distintiva ħafna, u hi b’saħħitha u ħorra bħaz-zokkor maħruq, il-ġulepp taz-zokkor, id-duħħan, il-ħwawar u l-għobbejra u jibqa’ tajjeb għal żmien twil. Is-“Slovenski med” iħalli togħma morra fil-ħalq. Rari li jikkristallizza.

L-għasel taż-żnuber huwa prodott l-iktar mill-qtar tal-għasel tas-siġar miġbur miż-żnuber abjad (Abies alba). Għandu kulur kannella fil-griż, b’dija ħadra. Il-fwieħa tiegħu hi ta’ intensità minn medja sa qawwija. Għandu riħa ta’ ħalib tat-trab u reżina. It-togħma tiegħu iddum kemxejn, bħall-aroma tiegħu, li hi distintiva ħafna. L-aroma tfakkrek fil-ħalib tat-trab, il-karamel, iz-zokkor maħruq, ir-reżina, l-injam koniferu frisk, il-ġulepp tar-rimja tal-abit, id-duħħan, it-te iswed bil-ħalib u l-ħelu tal-ħwawar. Normalment jikkristallizza bil-mod.

L-għasel tal-abit huwa prodott l-iktar mill-qtar tal-għasel tas-siġar miġbur mill-abit (Picea abies). Għandu kulur kannella fl-oranġjo jew kannella ħamrani, b’kisja li tleqq. Normalment ileqq. Dan l-għasel hu kemxejn elastiku u jeħel mal-ilsien u s-saqaf tal-ħalq. Il-fwieħa tiegħu ddum kemxejn u t-togħma tiegħu tippersisti fuq tul ta’ żmien qasir sa moderat. L-aroma ddum kemxejn. L-aroma tfakkrek fil-ġulepp tar-rimja tal-abit, ir-reżina, il-ħwawar ħelwin, it-te tal-ħwawar, il-kafé inkaljat, il-frott imnixxef u l-ħelu tal-kafé.

L-għasel tal-fjuri jew l-għasel tan-nektar ikun aktarx prodott min-nektar minn iktar minn pjanta waħda u għaldaqstant huwa varjat. Il-kulur tiegħu jvarja minn isfar tat-tiben sa kannella. Il-fwieħa tippersisti fuq tul ta’ żmien kemxejn twil sa twil ħafna, bħat-togħma tiegħu. Iħalli togħma qawwija u ħelwa fil-ħalq. L-aroma friska ta' frott u fjuri tippersisti fuq tul ta’ żmien kemxejn twil sa twil ħafna. L-aroma tfakkrek fil-fjuri, il-frott frisk, il-frott ippreservat (compote), il-frott imsajjar, il-ħelu tal-karamel u l-ħalib, iz-zokkor ismar, il-karamel u l-melassa. Jikkristallizza malajr.

L-għasel tal-foresta u tal-qtar tal-għasel tas-siġar huwa prodott l-iktar mill-qtar tal-għasel tas-siġar miġbur min-numru ta’ pjanti. Għandu kulur minn kannella ċar sa kannella skur, bi ħjiel aħmar jew aħdar. Il-fwieħa tippersisti fuq tul ta’ żmien qasir sa moderat u t-togħma tiegħu tippersisti fuq tul ta’ żmien moderat sa twil. Bl-istess mod l-aroma tiegħu, li tfakkrek fir-reżina, il-ġewż, il-ġellewż, il-ħwawar, l-għobbejra, il-karamel, il-melassa, il-ħelu tal-ħwawar, il-frott imnixxef u l-lanġas imnixxef, tippersisti fuq tul ta’ żmien moderat sa twil.

Il-proprjetajiet fiżiko-kimiċi tas-“Slovenski med”:

Tip ta’ għasel Parametru Gazzija Xkomp Qastan Żnuber Abit Tal-Fjuri Tal-Foresta Kontenut ta’ ilma < 18,6 % < 18,6 % < 18,6 % < 18,6 % < 18,6 % < 18,6 % < 18,6 % Kontenut HMF < 15 mg/kg < 15 mg/kg < 15 mg/kg < 15 mg/kg < 15 mg/kg < 15 mg/kg < 15 mg/kg Konduttività elettrika ≤ 0,3 mS/cm 0,5-1,3 mS/cm ≥ 0,9 mS/cm > 0,8 mS/cm ≥ 0,9 mS/cm ≤ 0,8 mS/cm ≥ 0,8 mS/cm pH 3,5-4,6 4,1-6,1 4,7-6,2 4,7-5,8 4,3-5,6 3,8-5,3 4,3-5,6 Kontenut ta’ sukkrosju < 10 g/100 g < 5 g/100 g < 5g/100 g < 5 g/100 g < 5 g/100 g < 5 g/100 g < 5 g/100 g





Kontenut ta' għabra tad-dakra fis-“Slovenski med”:

Tip ta’ għasel Għabra tad-dakra Gazzija Xkomp Qastan Żnuber Abit Tal-Fjuri Tal-Foresta Proporzjon ta' varjetà speċifika ta' għabra tad-dakra > 7 % għabra tad-dakra tar-robinja (Robinia pseudoacacia – gazzija falza) > 1 % għabra tad-dakra tal-ixkomp (Tilia sp.) > 86 % għabra tad-dakra tal-qastan ħelu (Castanea sativa) — — Normalment ikun fih l-għabra tad-dakra tas-siġar tal-frott, Castanea sativa, Acer sp., Trifolium repens u pjanti tal-familja Asteraceae. —

3.3. Materja prima

—

3.4. Għalf

In-naħal ma jiġix magħluf waqt jew eżatt wara t-tfittxija għall-ikel. Fix-xitwa, in-naħal jiġi magħluf zokkor jew għasel biss.

3.5. Stadji speċifiċi fil-produzzjoni li għandhom iseħħu fiż-żona ġeografika identifikata

L-istadji kollha fil-produzzjoni tas-“Slovenski med” għandhom iseħħu fiż-żona ġeografika identifikata. Il-produzzjoni tas-“Slovenski med” tinkludi l-produzzjoni tal-għasel f’doqqajsijiet li ma jiċċaqalqux, jew bl-għajnuna ta’ doqqajsijiet li jitmexxew fiż-żona ġeografika, u l-estrazzjoni tiegħu issir permezz taċ-ċentrifugazzjoni. It-trobbija tan-naħal timxi fuq il-prinċipji tal-prattiċi tat-trobbija tajba tan-naħal (Linji gwida dwar il-prattiċi tajba tal-iġene fit-trobbija tan-naħal ibbażati fuq il-prinċipji tas-sistema HACCP). L-użu ta’ kimiċi li jkeċċu l-insetti biex jippaċifikaw lin-naħal mhux permess, minħabba r-riskju li r-residwi kimiċi jiġu transferiti fl-għasel. L-estrazzjoni minn xehdiet tad-duqqajs mhix permessa. L-għasel li jiġi estratt ikun fih inqas minn 18,6 % ilma. L-għasel estratt huwa magħsur u, ftit jiem wara l-estrazzjoni, jiġi miġbur ukoll. Jintużaw passaturi li ma jneħħux l-għabra tad-dakra kollha. It-tnixxif tal-għasel mhux permess. L-Għasel kristallizzat jiġi llikwidat permezz tat-tisħin, għalkemm f'temperatura li ma taqbiżx l-40 °C biex ma ssirx ħsara lill-partijiet mill-għasel li ssirilhom ħsara bis-sħana (l-enżimi, l-ormoni). Il-likwifazzjoni tal-għasel permezz tat-tisħin bil-majkrowejv mhix permessa peress li r-radjazzjoni teqred il-partijiet bijoloġikament attivi tiegħu.

3.6. Regoli speċifiċi dwar it-tqattigħ, it-tħakkik, l-ippakkjar, eċċ.

Is-“Slovenski med” jista’ jiġi bbottiljat u ppakkjat fiż-żona ġeografika identifikata biss. Hu b’dan il-mod biss li tista’ tiġi preservata l-kwalità għolja tal-għasel u evitati bidliet fil-proprjetajiet fiżiko-kimiċi u organolettiċi li jistgħu jseħħu jekk dan jiġi ttrasportat fuq distanzi twal. Eżatt wara li l-għasel jiġi bbottiljat, l-għatu u l-vażett jiġu ssiġillati b’tikketta uniformi b’tali mod li l-vażett ma jkunx jista’ jinfetaħ mingħajr ma titqatta’ t-tikketta.

3.7. Regoli speċifiċi dwar it-tikkettar

L-ittikkettar tas-“Slovenski med” li jilħaq ir-rekwiżiti tal-ispeċifikazzjoni għandu jinkludi l-isem protett u l-kliem 'indikazzjoni ġeografika protetta’ u indikazzjoni tat-tip ta’ għasel u l-lott.

4. Definizzjoni konċiża taż-żona ġeografika

Iż-żona fejn is-“Slovenski med” huwa prodott tinsab fit-territorju tar-Repubblika tas-Slovenja.

5. Rabta maż-żona ġeografika

5.1. Speċifiċità taż-żona ġeografika

Is-Slovenja tinsab fl-Ewropa Ċentrali, fejn jiltaqgħu erba' żoni ġeografiċi Ewropej maġġuri, li huma l-Alpi, il-Baċir tal-Pannoja, il-Muntanji Dinariċi u l-Mediterran. Id-diversità ġeoloġika, il-varjazzjonijiet fir-riljiev u l-fatt li l-pajjiż imiss ma’ erba’ reġjuni bijoġeografiċi jwasslu għal diversità kbira fil-flora u l-fawna, li tfisser firxa wiesgħa fit-tipi ta’ għasel. L-interazzjoni bejn il-klima sub-Mediterranja, dik kontinentali u dik alpina u l-varjazzjoni fir-riljiev bejn l-artijiet baxxi u ż-żoni muntanjużi jwasslu biex, għal ċerti pjanti, in-naħal jirgħa fi żminijiet differenti f’partijiet differenti tas-Slovenja. Dawk il-karatteristiċi huma marbutin mad-diversità tal-flora tas-Slovenja.

Il-qastan ħelu (Castanea sativa Mill.) jikber fiż-żoni kollha tas-Slovenja li fihom l-għoljiet u li huma iktar sħan. Siġar ta’ din l-ispeċi jinsabu fis-Slovenja kollha, kemm meta jiffurmaw bosk kif ukoll bħala siġar individwali. Ħafna drabi jikbru qrib l-għelieqi, ġonna tas-siġar tal-frott, vinji u djar. Jikbru f’elevazzjonjiet sa madwar 800 m mil-livell tal-baħar. Minbarra l-injam u l-frott, dawn is-siġar huma importanti ħafna biex jirgħu n-naħal. Huma jarmu l-inwar f’Ġunju u Lulju, normalment fuq perjodu ta’ tliet ġimgħat. In-naħal jieħdu l-għabra tad-dakra tal-qastan lejn ix-xehba tagħhom, fejn din isservi bħala sors ta’ nutriment meta ma jsibux x’jirgħu, iktar tard matul is-sena.

Fuq perjodu ta' eluf ta' snin, in-naħla tal-Karnijola (Apis mellifera carnica), li hi indiġena għas-Slovenja, addattat għall-kundizzjonijiet tal-klima u tar-ragħa li huma tipiċi għas-Slovenja. Is-Slovenja huwa l-uniku Stat Membru tal-UE li fit-Trattat ta’ Adeżjoni, bil-għan li tħares il-materjal ġenetiku indiġenu tan-naħla tal-Karnijola u wara li qieset il-bżonn li tiġi mħarsa din il-popolazzjoni indiġena ta’ naħal, iddikjara l-intenzjoni tiegħu li jkompli japplika l-miżuri xierqa kollha meħtieġa biex tiġi żgurata l-konservazzjoni ta' din in-naħla indiġena fis-Slovenja.

L-iktar li għandna tagħrif storiku dwar it-trobbija tan-naħal fis-Slovenja huwa mis-seklu 18 'il quddiem. F'dak il-perjodu, tlett personaġġi partikolari – Anton Janša, Peter Pavel Glavar u Janez Anton Scopoli – ħallew il-marka tagħhom fuq it-trobbija tan-naħal fis-Slovenja. Anton Janša (1734-1773) huwa magħruf bħala l-fundatur tat-trobbija moderna tan-naħal. Huwa kiteb żewġ kotba importanti bil-Ġermaniż: Abhandlung von Schwärmen der Bienen (Treatise on the Swarming of Bees) (1771) u Vollständige Lehre von der Bienenzucht (Gwida kompleta dwar it-trobbija tan-naħal) (1775). Kien l-ewwel għalliem dwar l-apikultura b'nomina imperjali għal ħafna mit-territorju Awstrijak. Fl-iskola tal-apikultura fi Vjenna huwa introduċa wkoll it-teknika li n-naħal jiġi mmexxi lejn il-mergħat, biex b'hekk jinkiseb ammont ikbar ta' għasel. Kien Peter Pavel Glavar (1721-1784) li skopra għall-ewwel darba li l-irġejjen verġni żgħar jitgħammru ma' bgħula differenti u mhux ma' wieħed biss, filwaqt li kien Janez Anton Scopoli (1723-1788) li xerred dan it-tagħrif fost dawk li jrabbu n-naħal. Fl-1763 deher artiklu illustrat dwar in-naħal f’Entomologia Carniolica, ktieb vast bil-Latin ippubblikat fi Vjenna.

Iktar tard, Anton Žnideršič (1874-1947) għaqqad l-esperjenza ta’ esperti barranin dwar it-trobbija tan-naħal u nies li jaħdmu fil-qasam, b’mod partikolari Albertti, Gerstung u Preuss, mal-esperjenza tiegħu u b'hekk wasal biex żviluppa d-doqqajs AŽ (id-doqqajs Albertti-Žnideršičev), li għadu s'issa l-iktar doqqajs użat fis-Slovenja.

It-tradizzjoni li n-naħal jiġi mmexxi minn post għal ieħor għadha tiġi prattikata fis-Slovenja. Dawk li jrabbu n-naħal u li jmexxu n-naħal lejn il-mergħat normalment jiġbru iktar għasel, u b'hekk jiżguraw iktar diversità fil-varjetajiet ta' għasel.

Għaqdiet ta’ dawk li jrabbu n-naħal ilhom jeżistu fis-Slovenja minn żmien bikri; l-ewwel fratellanza ta’ dawk li jrabbu n-naħal twaqqfet f’Rodine pri Žirovnici fl-1781 u kienet il-predeċessur ta’ għaqdiet ta’ dawk li jrabbu n-naħal li twaqqfu iktar tard. L-Għaqda Ċentrali Slovena għat-Trobbija tan-Naħal għall-Kranjska (il-Karnijola), Štajerska (L-Istirja), Koroška (il-Karintja) u l-Primorska ġiet mwaqqfa f’Ljubljana fl-1898 u bdiet tippubblika l-ġurnal tagħha, Slovenski čebelar, mill-ewwel. Il-ġurnal għadu jiġi ppubblikat.

L-għaqdiet dejjem kellhom l-għan li jedukaw lil dawk li jrabbu n-naħal u li jdaħħlu prattiċi tajbin fit-trobbija tan-naħal, peress li dawk li jrabbu n-naħal għandhom jimxu ma' proċessi speċifiċi ta' produzzjoni biex jiżguraw il-karatteristiċi speċifiċi tas-“Slovenski med”. Dan fisser li dawk li jrabbu n-naħal fis-Slovenja ġabru t-tagħrif u l-prattiċi speċifiċi relevanti, li jgħinu biex jinkiseb “Slovenski med” ta' kwalità għolja.

5.2. Speċifiċità tal-prodott

L-ispeċifiċità tas-“Slovenski med” hija riżultat tal-medda tal-għabra tad-dakra, li tixhed il-karatteristiċi tal-flora fiż-żona fejn is-“Slovenski med” huwa prodott, fejn fost l-oħrajn hija preżenti l-għabra tad-dakra tal-qastan ħelu (Castanea sativa), li tinsab fil-biċċa l-kbira tal-kampjuni tas-“Slovenski med”. Dawn il-proprjetajiet jiddistingwu s-“Slovenski med” minn għasel ieħor li huwa prodott barra mis-Slovenja.

Iktar min-nofs il-kampjuni tas-“Slovenski med” fihom ukoll l-għabra tad-dakra tat-Trifolium repens, Acer sp., Plantago sp., Fraxinus ornus, Salix sp., Tilia sp., li huma pjanti tal-familja Poaceae, Filipendula sp. u pjanti tal-familji Asteraceae u Apiaceae.

Żewġ proprjetajiet speċifiċi oħra tas-“Slovenski med” huma l-kontenut baxx ta’ ilma u livelli baxxi ta’ HMF. L-ispeċifiċità tas-“Slovenski med” hija li fih kontenut ta’ ilma ta’ inqas minn 18,6 % u kontenut ta’ HMF ta' inqas minn 15 mg/kg. Dawn iż-żewġ parametri ta’ kwalità jiddistingwu b’mod dimostrabbli s-“Slovenski med” minn għasel ieħor prodott fis-Slovenja.

Is-Slovenja hija r-reġjun minn fejn oriġinat in-naħla tal-Karnijola, u waħda mill-karatteristiċi speċifiċi tas-“Slovenski med” hija li kollu jiġi prodott f'żona fejn it-trobbija tan-naħal tibbaża esklussivament fuq l-użu tan-naħla tal-Karnijola.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)

Is-Slovenja hija pajjiż bi tradizzjoni kbira ta' trobbija tan-naħal u l-produzzjoni ta' għasel ta' kwalità ogħla, kif inhu ċar mill-punt 5.1. Is-suċċess miksub fit-trobbija tan-naħal fis-Slovenja dejjem kien ibbażat fuq tagħrif tajjeb tan-naħal u tekniki immaġinattivi fit-trobbija tan-naħal. Kien jiddependi wkoll fuq il-mergħat disponibbli, li fis-Slovenja huma varjati minħabba d-diversità fil-flora. L-esperjenza li nbniet matul ħafna snin fit-trobbija tan-naħal u l-produzzjoni tal-għasel għaddiet minn ġenerazzjoni għall-oħra.

Peress li s-siġra tal-qastan ħelu (Castanea sativa) hija daqstant mifruxa fis-Slovenja, l-għabra tad-dakra tal-qastan ħelu tinsab fil-biċċa l-kbira tal-kampjuni tas-“Slovenski med”. Biex jisfruttaw il-varjetà ta’ mergħat fis-Slovenja, dawk li jrabbu n-naħal imexxuhom madwar il-pajjiż, u b'hekk iżidu l-possibbiltà li għabra tad-dakra tal-qastan ħelu ssib ruħha fl-għasel.

Fuq perjodu ta' eluf ta' snin, in-naħla tal-Karnijola (Apis mellifera carnica), li ngħatat dan l-isem minn August Pollmann fl-1879, addattat għall-kundizzjonijiet tal-klima u tar-ragħa li huma tipiċi għas-Slovenja. In-naħla tal-Karnijola hija indiġena għas-Slovenja u hija protetta taħt l-Att dwar it-Trobbija tal-Bhejjem (Gazzetta Uffiċjali tar-Repubblika tas-Slovenja Nru 18/02), li fl-Artikolu 68 jiddefinixxi n-naħla tal-Karnijola bħala razza indiġena u li, fl-Artikolu 70, jistipula għall-ħarsien speċjali ta’ din ir-razza indiġena. Bħala riżultat tal-karatteristiċi eċċellenti tagħha kif ukoll għall-mod kif addattat għall-kundizzjonijiet klimatiċi temperati, in-naħla tal-Karnijola dejjem kellha valur kummerċjali għoli. F’pajjiżi oħra, razez oħra ta' naħal jeżistu flimkien man-naħla tal-Karnijola, imma huwa biss fis-Slovenja li n-naħla tal-Karnijola weħidha tista’ tintuża fit-trobbija tan-naħal.

Ir-restrizzjonijiet li jeżistu għall-produzzjoni tas-“Slovenski med” jikkontribwixxu wkoll għall-proprjetajiet tiegħu. Il-ħiliet ta’ dawk li jrabbu n-naħal jidhru meta jiġu biex jiġġudikaw meta jkun wasal iż-żmien biex jiġi estratt l-għasel, peress li, abbażi tal-prattika u l-esperjenza mgħoddija minn ġenerazzjoni għall-oħra, dawk li jrabbu n-naħal jgħaddu għall-estrazzjoni meta l-għasel ikollu kontenut ta’ ilma ta’ inqas minn 18,6 %

L-għasel prodott fis-Slovenja dejjem kien igawdi minn stima għolja fost il-konsumaturi, peress li jipprovdihom b’ikel ta’ kwalità għolja minn sors magħruf. Kien propju minħabba x-xewqa li l-konsumaturi jiġu provduti b'għasel ta' kwalità tajba li dawk li jrabbu n-naħal fis-Slovenja introduċew il-produzzjoni kontrollata tal-għasel fl-1999. Din teħtieġ ammont mhux żgħir ta' għarfien espert min-naħa ta’ dawk li jrabbu n-naħal peress li huma ħolqa importanti fil-proċess tal-produzzjoni tal-għasel, u l-kwalità tal-għasel tista’ tonqos jekk xogħolhom ma jsirx sew.

Il-popolarità u r-reputazzjoni tajba tas-“Slovenski med” huma riżultat tal-preżenza tiegħu f’diversi kungressi nazzjonali u internazzjonali, wirjiet, fieri, ġranet dedikati għall-għasel u swieq għat-tfal, għall-fatt li jissemma’ f’xandiriet televiżivi u radjofoniċi u, l-aħħar iżda mhux l-inqas, il-fatt li jissemma' f’diversi artikli, partikolarment fl-okkażjoni tal-kungress Ruralia Gorizia li ġie organizzat fl-2002 fl-Italja minn tliet pajjiżi (is-Slovenja, l-Italja, l-Awstrija), kif ukoll fl-okkażjoni ta' Apimondia, l-ikbar avveniment internazzjonali li għandu x’jaqsam mat-trobbija tan-naħal (Ljubljana, 2003), u fl-okkażjoni tal-kungress internazzjonali dwar l-għasel mill-qtar tal-għasel tas-siġar f’Chania (Kreta, 2009), u fil-forum Apimedica & Apiquality (Slovenia, 2010).

Il-kwalità għolja tas-“Slovenski med”, li hi magħrufa mad-dinja kollha, ġiet rikonoxxuta permezz ta’ diversi premji li dan l-għasel irċieva f'diversi kompetizzjonijiet globali, internazzjonali u nazzjonali; fost l-oħrajn ingħataw żewġ midalji u diversi premji ta’ distinzjoni fil-kompetizzjoni dinjija tal-għasel Apimedica & Apiquality. Is-“Slovenski med” irċieva wieħed mill-aktar premji riċenti tiegħu fil-kompetizzjoni internazzjonali tal-għasel organiku BiolMiel 2011, fl-Italja. F’din il-kompetizzjoni s-“Slovenski med” tal-gazzija u tal-foresta rebaħ medalja tad-deheb filwaqt li l-għasel tal-qastan ġie r-raba' ex aequo minn fost 170 kampjun ta' għasel.

Referenza għall-pubblikazzjoni tal-ispeċifikazzjoni

(L-Artikolu 5(7) tar-Regolament (KE) Nru 510/2006 (3))

http://www.mko.gov.si/fileadmin/mko.gov.si/pageuploads/podrocja/Varna_in_kakovostna_hrana_in_krma/zasciteni_kmetijski_pridelki/Specifikacije/SLOVENSKI_MED.pdf

(1) ĠU L 343, 14.12.2012, p. 1.

(2) ĠU L 93, 31.3.2006, p. 12. Mibdul permezz tar-Regolament (UE) Nru 1151/2012.

(3) Ara n-nota f’qiegħ il-paġna Nru 2.